“Komó tɔ́ŋ ébɛ̄, bâyi dzɔ́ lwí ai hámaŋ, wayi kǎd bəlan ai dzɔ́ ású yə̄ nâ wakóan ayɔŋ bɔ́n bə́ Ísraɛ̂l ai nâ walɔ́ŋ naa ǹkán ó tíe ai dulu. 3Éyɔŋ ésə̄ báyī dzɔ́ kǎd lɔ̄ŋ, ekóán áyɔŋ bɔ́n bə́ Ísraɛ̂l ésə é zaa tógan é vóm ō nə́ á ńsəŋ ndá bikóán. 4Éyɔŋ bə́ lɔ́ŋ tɔ́ŋ dzyā, mińtómbā, míńló yā bibəgá yā Ísraɛ̂l ḿmyā myáyi sɔ́ kóan ábə̄ wa. 5Éyɔŋ myǎyi lɔ́ŋ tɔ́ŋ dzyā, mǐ lɔ́ŋɔ̄ fə bikígá, míńkán yā ńtólē dzób myâyi tíe ai dulu. 6Éyɔŋ myǎyi lɔ́ŋ é tɔ́ŋ bɛ̄ɛ mǐ lɔ́ŋɔ̄ fə bikígá, miǹkán yā ǹkiɛ̌ myâyi tíe ai dulu, bálɔ̄ŋ bíkígá bí nə́ ngul éyɔŋ ésə miǹkán myáyi tíe ai dulu. 7Vədá, éyɔŋ myǎyi tógan áyɔŋ bɔ́n bə́ Ísraɛ̂l bâyi lɔ́ŋ tɔ́ŋ, təge lɔ́ŋ bīkígá. 8Bɔ́n bə́ Áron, bəfada, ḿbɔ̄ báyi lɔ́ŋ tɔ́ŋ, ǹlɔ́ŋán tɔ́ŋ wâyi mína bɔ ású dáán ai ású ḿmié wáán, ǹnómō mvéndé. 9Éyɔŋ myǎyi kódō á ńnam wáán nə́ myǎkə lúman ai ńdzín yā wátíbili mínā, myǎyi lɔ́ŋ tɔ́ŋ, mǐ lɔ́ŋɔ̄ fə bikígá, myǎyi tsogoban á mís mə́ Ńtondôbə, Zambá wāān, eyɔ̌ŋ te myǎyi kodeban á mɔ́ míńzízíŋ myáán. 10Á məmǒs mə́bóg máán ai á mə̄tádí mə́ ngɔn, myǎyi kǎd lɔ̄ŋ ábōg myǎvə̄ mə́túnuŋa bádígi ai mətúnuŋa mə́ mvɔ̄í, mâyi mína bɔ étsogo Zambá wāān. Mǎ mə̄ nə́ Ńtondôbə Zambá wāān.” 11Ḿbú bɛ̄ɛ á ngɔn bɛ̌ ámōs məwóm mə́bɛ̄ yā ngɔn, ńdɔ ǹkud ó ngákódō á étɔbɔgɔ ébɔɔlɔ. 12Ńdɔ̄ bɔ́n bə́ Ísraɛ̂l bə́ ngátíe ai dulu á mīńsámbá á bə́ kódogo á ńkōd ńnǎm yā Sínai. Ńdɔ ǹkúd ó ngákə tə́bə̄ á ńkōd ńnǎm yā Parân.